Informácia 

o vyhodnotení účinnosti prijatých opatrení  na stransparentnenie procesu  prijímania zamestnancov do štátnej služby, odstránenie spolitizovania tohto procesu a udržania odborníkov

Úrad pre štátnu službu (ďalej len „úrad“) prijal od svojho vzniku viacero opatrení, ktoré zaručujú transparentný a nespolitizovaný proces výberu štátnych zamestnancov na voľné štátnozamestnanecké miesta, ako aj opatrenia na udržanie odborníkov v štátnej službe.

Prvá časť informácie obsahuje zásady, podľa ktorých sa riadi každé výberové konanie a sú aj zakotvené vo Vyhláške Úradu pre štátnu službu  č. 93/2003 Z. z., ktorou sa ustanovujú podrobnosti výberového konania na štátnozamestnanecké miesta (ďalej len „vyhláška“). Ide najmä o:

1.	Vyhlásenie voľného štátnozamestnaneckého miesta vo verejnosti prístupných prostriedkoch masovej komunikácie.
2.	Pridelenie vlastného čísla na každé výberové konanie.
3.	Stanovenie podmienok úspešnosti výberového konania (vydanie smernice pre každé výberové konanie).
4.	Vydanie rokovacieho poriadku výberovej komisie.
5.	Realizácie výberového konania výberovou komisiou.
6.	Delegovanie výberového konania.
7.	Kontrola.

Druhá časť informácie obsahuje opatrenia, ktoré úrad prijal a súvisia s možnosťami motivácie:
 
1.	Predložil vláde počty štátnozamestnaneckých miest strategického významu a zoznam miest, na ktoré sa vzťahuje osobný plat na rok 2003.
2.	Uskutočnil hromadné výberové konanie s následným návrhom profesného rozvoja jeho úspešných uchádzačov.
3.	Inicioval novelu zákona č. 312/2001 Z. z. o štátnej službe a o zmene a doplnení niektorých zákonov (ďalej len „zákon o štátnej službe“), umožňujúcu nástup absolventov škôl do štátnej služby.

I.

 	Základ pre transparentné prijímanie zamestnancov do štátnej služby bez možnosti politického ovplyvňovania položil už zákon  o štátnej službe, predovšetkým v ustanoveniach § 14 a § 15 a prehĺbil sa aj vyhláškou. V záujme transparentného a objektívneho výberu zamestnancov do štátnej služby stanovil úrad v súlade s ustanoveniami zákona o štátnej službe a vyhlášky taký postup obsadzovania voľných miest, ktorý v maximálne možnej miere odstraňuje subjektívne vplyvy pri realizácii výberu.

1.	Vyhlásenie voľného štátnozamestnaneckého miesta vo verejnosti prístupných prostriedkoch masovej komunikácie.

Úrad oznamuje voľné štátnozamestnanecké miesta v časopise Štátna služba a v dennej tlači. Časopis Štátna služba vychádza podľa potreby, najmenej šesťkrát do roka. K dispozícii je na služobných úradoch, od marca 2003 aj v novinových stánkoch, v predajniach ŠEVT a na internetovej  stránke úradu. Rovnako všetky voľné štátnozamestnanecké miesta, ktoré sú zverejňované v dennej tlači, sú zároveň zverejnené aj na internetovej stránke úradu. Po ich vyhlásení môžu byť ďalej zverejnené aj príslušnými služobnými úradmi na vlastných stránkach, príp. iných verejnosti všeobecne prístupných prostriedkoch masovej komunikácie. Zamestnanci úradu  zároveň podávajú informácie o spôsobe prihlasovania sa na výberové konania na voľné štátnozamestnanecké miesta telefonicky, osobne, elektronickou poštou i písomne.
Tento spôsob zaručuje, že informácie o voľných štátnozamestnaneckých miestach sú dostupné širokej verejnosti a nediskriminujú žiadnu skupinu občanov v prístupe k informáciám o voľných štátnozamestnaneckých miestach.

2.	Pridelenie vlastného čísla na každé výberové konanie

Pod prideleným číslom výberového konania sa nachádza konkrétna pozícia a jasne definované štátnozamestnanecké miesto, služobný úrad, v ktorom sa miesto obsadzuje, požiadavky, ktoré má uchádzač spĺňať a termín, do ktorého je potrebné prihlášky do výberového konania zaslať. Tento spôsob znemožňuje akúkoľvek manipuláciu s doručenými prihláškami, pričom však nezabraňuje uchádzať sa občanom o ktorékoľvek miesto, prípadne viaceré miesta v štátnej službe.

3.	Stanovenie podmienok úspešnosti výberového konania

Pre každé výberové konanie vydáva úrad smernicu, ktorá vopred určuje spôsob vykonania výberového konania. Výberové konanie organizované úradom obsahuje vždy vykonanie odborného testu, vykonanie testu overujúceho schopnosti uchádzača a pohovoru pred výberovou komisiou. Testy, overujúce odborné znalosti uchádzačov sa zostavujú v kombinácii podkladov z príslušných služobných úradov a úradu. Zamestnanci úradu, ktorí testy vyhodnocujú pracujú s testom, ktorý je označený len číslom, prideleným každému uchádzačovi. Ak smernica pre príslušné výberové konanie určuje, že u uchádzačov sa posudzujú i schopnosti pre výkon danej funkcie, postupujú uchádzači, ktorí splnili minimálnu hranicu úspešnosti v odbornom teste do ďalšieho kola, v ktorom sa zisťujú osobnostné predpoklady pre výkon obsadzovanej funkcie.
V tejto fáze je dôležité, že pre každé výberové konanie je vopred stanovená hranica úspešnosti v každej časti výberového konania a pred výberovým konaním sú uchádzači s podmienkami úspešnosti oboznámení v súlade s ustanovením § 6 ods. 4 vyhlášky.

4.	Vydanie rokovacieho poriadku výberovej komisie
     
Výberová komisia realizuje výberové konanie podľa vopred vydaného rokovacieho poriadku pre každé výberové konanie, ktorý vydáva predseda úradu, resp. vedúci služobného úradu, ktorému je výberové konanie delegované. V rokovacom poriadku sú stanovené práva a povinnosti predsedu výberovej komisie a členov výberovej komisie a postup pri hodnotení uchádzačov. 

5.	Realizácia výberového  konania výberovou komisiou

Výberovú komisiu pre každé výberové konanie zriaďuje predseda úradu. Zloženie výberovej komisie sa riadi ustanovením § 15 ods. 5 zákona. Členovia výberovej komisie sa riadia rokovacím poriadkom výberovej komisie a kladú uchádzačom rovnaké základné otázky týkajúce sa  pozície, ktorú má úspešný uchádzač zastávať. Tento spôsob zaručuje maximálnu objektivitu v tom, že uchádzači nie sú diskriminovaní rôznosťou otázok  („ľahkými“ a „ťažkými“). Vo všetkých častiach výberového konania je úspešnosť uchádzačov vyjadrená exaktne bodovou hodnotou.
V súlade s ustanovením § 15 ods. 7 zákona o štátnej službe určí výberová komisia poradie uchádzačov, ktoré je záväzné, to znamená, že ak nenastúpi na voľné štátnozamestnanecké miesto najúspešnejší uchádzač, získava miesto v poradí ďalší úspešný uchádzač.

6.	Delegovanie výberového konania

Možnosťou delegovania výberových konaní na príslušné služobné úrady sa po novele zákona v zmysle § 15 ods. 15 zákona o štátnej službe otvorila možnosť uskutočňovať výberové konania príslušnými služobnými úradmi, v ktorých sa voľné štátnozamestnanecké miesto obsadzuje. 
Transparentnosť a objektivita s vylúčením politických vplyvov pri tejto možnosti je daná jednak zákonom a zabezpečená je i vyhláškou, predovšetkým jej ustanoveniami v § 6.
Aplikácia tohto ustanovenia tým, že spôsob uskutočnenia výberového konania určí úrad, zaručuje rovnaký stupeň náročnosti výberového konania pre každého účastníka, pričom účastníci sú v súlade s ustanoveniami vyhlášky oboznámení s najnižšou hranicou úspešnosti výberového konania pred jeho uskutočnením.

7.	Kontrola

Kontrola priebehu výberových konaní je zabezpečená v pláne kontrolnej činnosti úradu na rok 2003.

II.

Problém udržania odborníkov štátnej správy je dlhodobý, najmä z hľadiska ich finančnej motivácie. Určité možnosti v tomto smere sú dané zákonom a je aj  v kompetencii jednotlivých služobných úradov, ako tieto možnosti využívajú. 

1. Stanovenie počtu štátnozamestnaneckých miest strategického významu                        a zoznam miest, na ktoré sa vzťahuje osobný plat na rok 2003  

Úrad predložil na rokovanie vlády v  marci t. r. návrh na schválenie počtu štátnozamestnaneckých miest strategického významu a zoznamu štátnozamestnaneckých miest, na ktoré sa vzťahuje osobný plat na rok 2003, ktorý vláda schválila a bol tak vytvorený priestor na motivujúce finančné ohodnotenie  odborníkov v štátnej službe (4 štátnozamestnanecké miesta, na ktoré sa vzťahuje osobný plat, 235 štátnozamestnaneckých miest strategického významu). 
2. Uskutočnenie hromadného výberového konania a následný návrh profesného rozvoja jeho úspešných uchádzačov 
     
V mesiacoch január – február  t. r. uskutočnil  úrad hromadné výberové konanie pod názvom Výber najlepších z najschopnejších, na ktoré bolo zo 629 prihlásených pozvaných  334 uchádzačov, ktorí spĺňali vyhlásené podmienky. Výberové konanie okrem všetkých bežných súčastí výberového konania bolo po prvý raz v štátnej správe doplnené o spôsob hodnotenia v hodnotiacich centrách. V tomto náročnom výberovom konaní uspelo 15 uchádzačov, z ktorých 10 nastúpilo do štátnej služby. 
Úrad ďalej pripravil návrh programu profesného rozvoja týchto úspešných uchádzačov, ktorí preukázali mimoriadne schopnosti pre vykonávanie štátnej služby v náročnom výberovom konaní. Nakoľko ide najmä o mladých zamestnancov, je motivujúcim faktorom predovšetkým podpora ich ďalšieho rozvoja formou vzdelávania, zameraného na rozvoj komunikačných zručností, organizačných schopností a na rozvoj vedomostí a schopností v príslušnom odbore štátnej služby, v ďalšom štádiu aj na rozvoj riadiacich schopností. Motivujúcou zložkou ich zotrvania v štátnej službe bude aj ich zaraďovanie do špecifických tímov špičkových riadiacich štátnych zamestnancov a predstaviteľov štátnej moci i vysielanie do expertných skupín a komisií EÚ.  Dohľad a koordináciu ich ďalšieho rozvoja preberie úrad v spolupráci s príslušnými služobnými úradmi, ktoré týchto uchádzačov prijali do štátnozamestnaneckého pomeru.

3. Motivácia pre  mladých absolventov škôl pre vstup do štátnej služby

Novelou zákona o štátnej službe bolo umožnené získať vyššie platové zaradenia aj mladým a schopným absolventom vysokých škôl uplatnením § 14 ods. 9 zákona o štátnej službe, čo jednotlivé služobné úrady často aplikujú a na  výberových konaniach sa zúčastňuje čoraz viac mladých absolventov využívajúcich túto možnosť uplatnenia sa v štátnej službe. 

Záver:

Úrad sa prioritne zameriaval na obsadzovanie voľných miest na ústredných orgánoch štátnej správy. K 1. marcu 2003 bolo len na ústredných orgánoch štátnej správy vyhlásených 1080 voľných štátnozamestnaneckých miest, z toho úrad realizoval 295 výberových konaní. Na uvedené výberové konania bolo prihlásených 943 uchádzačov, počet úspešných uchádzačov bol 192.
Z uvedeného je zrejmé, že výberové konania sú naozaj výberom s cieľom, aby do štátnej služby boli prijímaní zamestnanci schopní plniť úlohy štátnej služby odborne, objektívne, nezaujato  a nestranne.
V budúcom období sa úrad vzhľadom na svoje personálne možnosti prednostne zameria na obsadzovanie pozícií vrcholového manažmentu ústredných orgánov štátnej správy a očakáva, že jednotlivé služobné úrady v záujme urýchlenia výberových konaní na voľné štátnozamestnanecké miesta a ich obsadzovania využijú možnosť, ktorú im dáva znenie § 15 ods. 15 zákona o štátnej službe o realizácii výberových konaní vo vlastnej kompetencii, pri dodržaní ďalších ustanovení zákona o výberovom konaní i vyhlášky.